จับตาสถานการณ์ สุกดิบ เปิดสภาตั้งรัฐบาลใหม่ : เกมต่อรอง แฝงหลักการ
ฝนคลายร้อน สัญญาณห้วงเปลี่ยนผ่านฤดู,ตามปฏิทินย่างเข้าสู่กลางเดือนพฤษภาคม สถานการณ์การเลือกตั้งคืบหน้าไปถึงขั้นตอนประกาศพระราชกฤษฎีกาเปิดสมัยประชุมรัฐสภาตั้งแต่วันที่ 22 พฤษภาคม 2562 เป็นต้นไป โดยนายวิษณุ เครืองาม รองนายกรัฐมนตรี เปิดเผยกำหนดรัฐพิธีเสด็จพระราชดำเนินทรงเปิดรัฐสภาในวันที่ 24 พฤษภาคม,สภาผู้แทนราษฎรและวุฒิสภาจะกลับมาทำหน้าที่ หลังห่างหายไป 5 ปี,โดย ส.ส.ที่ได้รับการรับรองผลการเลือกตั้งจากคณะกรรมการการเลือกตั้ง (กกต.) ได้เข้ารายงานตัวจำนวน 498 คน,ขณะที่มีพระบรมราชโองการโปรดเกล้าฯ แต่งตั้งสมาชิกวุฒิสภา (ส.ว.) จำนวน 250 คน,ครบทั้งสภาล่าง สภาสูง ตามเงื่อนเวลารัฐธรรมนูญ,และจะเริ่มเข้าสู่กระบวนการโหวตลงคะแนนกันทันทีในวันที่ 25 พฤษภาคม ตามคิวที่คาดหมายกันว่าจะมีการเรียกประชุมสภาเพื่อทำการเลือกประธานสภาผู้แทนราษฎร และประธานวุฒิสภา,ซึ่งจะเป็นจุดชี้วัดในเบื้องต้น โดยเฉพาะในส่วนของการเลือกประธานสภาผู้แทนราษฎร ที่ต้องใช้เสียงส่วนใหญ่ของ ส.ส.เกินกึ่งหนึ่ง 251 เสียงจากสภา 500 ที่นั่ง,ถือเป็นการ บ่งชี้ สถานะของการจับขั้วพรรคร่วมรัฐบาล,ตามสถานการณ์ 2 ขั้วที่ตรึงกำลัง ส.ส.กันอยู่,นั่นคือฝั่งของพรรคเพื่อไทยที่จับมือมัดข้าวต้มกับพรรคอนาคตใหม่ พันธมิตร 7 พรรค ชิงประกาศจัดตั้งรัฐบาลก่อนตั้งแต่หลังวันเลือกตั้ง อ้างอิงจากคะแนนดิบที่เกินกึ่งหนึ่ง 250 กว่าเสียง แต่ครั้นตัวเลขหลัง กกต.ประกาศรับรองผลเลือกตั้ง ส.ส.อย่างเป็นทางการ ปรากฏแต้มลดเหลือไม่ถึงกึ่งหนึ่ง,จึงยังเป็นได้แค่ รัฐบาลลม,กับอีกฝ่ายคือขั้วของพรรคพลังประชารัฐที่สนับสนุน พล.อ.ประยุทธ์ จันทร์โอชา เป็นนายกรัฐมนตรีต่ออีกสมัย ในฐานะพรรคที่ได้เสียงอันดับสอง รวมแต้มเก็บเบี้ยใต้ถุนร้านกับ,พรรคที่ประกาศหนุน พล.อ.ประยุทธ์ ตีตั๋วต่อ ตัวเลขทั้งหมด 137 เสียง,ซึ่งนั่นก็เพียงพอต่อการโหวตหนุน พล.อ.ประยุทธ์เป็นนายกรัฐมนตรี,เพราะเมื่อไปรวมกับ ส.ว. 250 เสียง เท่ากับ 387 เสียง เกินกึ่งหนึ่งของรัฐสภา 750 เสียง ตามกติกาบทเฉพาะกาลรัฐธรรมนูญห้วงเปลี่ยนผ่าน 5 ปี,แต่ทั้งนั้นทั้งนี้ โจทย์ปัญหาของขั้วพลังประชารัฐ มันอยู่ที่การระดมแต้ม ส.ส.ให้เกินกึ่งหนึ่งของสภาผู้แทนราษฎร 250 เสียง เพื่อการบริหาร การออกกฎหมาย การลงมติในสภา แม้แต่การแก้เกมนับองค์ประชุม,ก่อนอื่นใดเลยก็คือการวัดกำลังโหวตเลือกประธานสภา,แน่นอนด้วยตัวเลขต้นทุนหน้าตักชัวร์ๆของขั้วพลังประชารัฐ,ที่อยู่ 137 เสียง เทียบกับขั้วเพื่อไทยที่ล็อกพันธมิตรไว้ได้ 245,ยังห่างกันไกล มันจึงอยู่ที่พรรคตัวแปร พรรคประชาธิปัตย์ พรรคภูมิใจไทย พรรคชาติไทยพัฒนา พรรคชาติพัฒนา,เน้นเฉพาะไปที่ยี่ห้อประชาธิปัตย์กับภูมิใจไทย ที่กุมเสียงไว้รวมกัน 103 เสียง,มันคือ จุดเปลี่ยน สมการ,ตามสภาพการณ์แบบที่ขั้วพลังประชารัฐล็อกเก้าอี้นายกรัฐมนตรีไว้ให้ พล.อ.ประยุทธ์ได้ แต่ยังไม่มีเสียงเกินกึ่งหนึ่งของสภาผู้แทนฯ ขณะที่ขั้วเพื่อไทยรวมคะแนนเสียง ส.ส.ไว้ได้เกือบถึงกึ่งหนึ่งของสภาฯ แต่ยังขาดอีก 130 กว่าเสียงในการ ปิดสวิตช์ 250 ส.ว. เพื่อโหวตเลือกนายกรัฐมนตรีด้วยเสียง ส.ส.เพียวๆ,ในทางทฤษฎีมันก็เป็นอะไรที่อยู่ในจังหวะ ขึงพืด ลักลั่น,นั่นก็เลยทำให้เกิดกระแสการเมือง ขั้วที่สาม พรรคภูมิใจไทยแตะมือพรรคประชาธิปัตย์แท็กทีมพรรคชาติไทยพัฒนารวมกันได้ 110 กว่าเสียง,เป็นขั้วที่แทรกขึ้นมาเบียดขั้วพลังประชารัฐกับเพื่อไทย,ในอาการตีปี๊บโหนกระแส ล้อกับท่าทีของพรรคเพื่อไทย แกนนำระดับ เจ๊หน่อย คุณหญิงสุดารัตน์ เกยุราพันธุ์ แคนดิเดตนายกฯทีมดูไบ พร้อมหลีกทางเก้าอี้นายกฯ ขณะที่ ป๋าเหนาะ นายเสนาะ เทียนทอง ประธานที่ปรึกษาพรรคเพื่อไทย ถึงขั้นประกาศยอมถวายพานเก้าอี้นายกรัฐมนตรีให้ เสี่ยหนู นายอนุทิน ชาญวีรกูล หัวหน้าพรรคภูมิใจไทย พร้อมเปิดทางให้พรรคประชาธิปัตย์นั่งแท่นประธานสภา,ยอมทุกเงื่อนไข เพื่อให้พรรคภูมิใจไทยกับประชาธิปัตย์จับมือกับขั้วเพื่อไทยหักขั้วพลังประชารัฐ,สกัดกั้นสืบทอดอำนาจ เบรก พล.อ.ประยุทธ์เบิ้ลเก้าอี้นายกฯ,แต่ทั้งนี้ทั้งนั้น มันก็คงได้แค่ฝันในทางทฤษฎี แต่ในทางความเป็นจริงการจับขั้วรัฐบาลไม่ใช่ย้ายสมการ โยนเก้าอี้แลกตัวเลขเปลี่ยนข้างกันง่ายๆ,แบบที่นายอภิสิทธิ์ เวชชาชีวะ อดีตหัวหน้าพรรคประชาธิปัตย์ พูดเลยว่า แปลกใจข่าวจับมือกับพรรคเพื่อไทย เพราะได้ประกาศจุดยืนไปแล้วตั้งแต่ก่อนเลือกตั้งจะไม่ร่วมกับรัฐบาลทุจริต และถึงแม้พรรคประชาธิปัตย์และภูมิใจไทยเปลี่ยนข้างไปอยู่กับเพื่อไทย,ตามข่าวลือ นับตัวเลข ส.ส.ก็ยังไม่ถึง 376 เสียง,ส่วน พล.อ.ประยุทธ์มีเกิน 126 ในสภาฯก็เกินพอแล้ว,แนวโน้มมัน ล็อก ด้วยตัวเลขและบทเฉพาะกาลรัฐธรรมนูญ แต่นั่นไม่สำคัญเท่ากับอารมณ์ย้อนแย้งของกองเชียร์แต่ละฝั่ง อย่างที่นายปวิน ชัชวาลพงศ์พันธ์ นักวิชาการสายเสื้อแดง ที่หลบหนีคดีมาตรา 112 อยู่ที่ต่างประเทศ โพสต์ข้อความลงในเฟซบุ๊กส่วนตัว วิพากษ์วิจารณ์สถานการณ์ทางการเมือง ณ เวลานี้,รู้สึกสงสารคนเสื้อแดงที่ถูกสังหารที่ราชประสงค์ในปี 2553 ถูกหักหลังอย่างต่อเนื่อง พรรคที่ตัวเองสนับสนุนกลับขอให้มีนิรโทษกรรมเหมาเข่ง ผ่านมาหลายปีคนทำผิดยังไม่ถูกนำเข้าสู่กระบวนการยุติธรรม นายกฯวันนั้นและพรรคที่เป็นรัฐบาลวันนั้น วันนี้ยังเดินลอยหน้าเล่นการเมือง,ต่อมามีพรรคการเมืองเด็กไฟแรง อยากกำจัดทหารออกจากการเมือง เลยยอมร่วมมือกับพรรคที่สังหารคนเสื้อแดงวันนั้น โดยอ้างว่ากำจัดทหารสำคัญกว่า ไม่สนประวัติศาสตร์การต่อสู้ที่แยกราชประสงค์,เสื้อแดงยังฝังใจแค้นประชาธิปัตย์ กองเชียร์ประชาธิปัตย์ก็คาใจยี่ห้อ ทักษิณ,และก็จบข่าวขั้วที่ 3 โดยอัตโนมัติ เมื่อทีมอนาคตใหม่เดินหมากทะลุกลางปล้อง หลังถูกมองข้ามไปข้ามมา เกิดอาการหมั่นไส้พรรคเพื่อไทยโยนส้มให้นายอนุทิน แจกเก้าอี้ให้พรรคประชาธิปัตย์ ไพร่หมื่นล้าน นายธนาธร จึงรุ่งเรืองกิจ หัวหน้าพรรคอนาคตใหม่ เลยประกาศลั่นพร้อมเสนอตัวชิงเก้าอี้นายกรัฐมนตรี,แหกสัตยาบันขั้วทีมทักษิณ วงแตก ทันที,แต่ ไพร่หมื่นล้าน ก็ส่อจบข่าวเหมือนกัน เมื่อคณะกรรมการการเลือกตั้ง (กกต.) ได้ยื่นคำร้องต่อศาลรัฐธรรมนูญ เพื่อขอให้พิจารณาวินิจฉัยสมาชิกภาพ ส.ส.ของนายธนาธรสิ้นสุดลง ตามรัฐธรรมนูญ มาตรา 82 วรรคสี่ กรณีความปรากฏหรือมีเหตุอันควรสงสัยต่อ กกต.ว่าหัวหน้าพรรคอนาคตใหม่เป็นผู้ถือหุ้นในกิจการหนังสือพิมพ์หรือสื่อมวลชนใด อันเป็นลักษณะต้องห้ามมิให้ใช้สิทธิสมัครรับเลือกตั้งเป็น ส.ส.,ขั้ว ธนาธร ขั้วที่สาม ขั้วเพื่อไทย ยากจะเกิดขึ้นได้ในทางปฏิบัติ,ถึงจุดนี้ชัดเจนเกือบร้อยเปอร์เซ็นต์ ลุงตู่ ยึดแป้นนายกฯต่ออีกสมัย,ในสถานการณ์ขั้วพลังประชารัฐต้องพยายามรวบรวมเสียงในสภาผู้แทนฯให้เกินกึ่งหนึ่งคือ 251 เสียง หนีไม่พ้นต้องขึ้นอยู่กับตัวแปรสำคัญคือพรรคประชาธิปัตย์กับพรรคภูมิใจไทย,ตามเงื่อนไขสถานการณ์ที่ นายกฯลุงตู่ ถือไพ่เล่นในมืออีกหลายใบ,ถึงตรงนี้ ข่าววงในว่ากันว่า งูเห่า จากขั้วเพื่อไทย ที่ วงแตก ดีลไว้แล้วไม่ต่ำกว่า 10 คน,นั่นก็จะมาทดแทนกับสถานการณ์ที่จะ มาไม่หมด ของพรรคประชาธิปัตย์ที่เพิ่งได้หัวหน้าพรรคคนใหม่คือนายจุรินทร์ ลักษณวิศิษฏ์ ซึ่งได้รับการสนับสนุนจากปรมาจารย์ชวน หลีกภัย กับนายอภิสิทธิ์ เวชชาชีวะ ที่ประกาศไม่สนับสนุน พล.อ.ประยุทธ์สืบทอดอำนาจ,โอกาสเสียงโหวตหนุน ลุงตู่ จะหายไปจากคำว่า อีโก้,แต่ในสถานการณ์ที่ลูกพรรคสายที่แนบแน่นกับทีม กปปส.อย่างนายถาวร เสนเนียม ประกาศท่าทีชัดเจน พร้อมสนับสนุน พล.อ.ประยุทธ์ เป็นนายกรัฐมนตรี,ไม่ว่าประชาธิปัตย์จะมีมติอย่างไร ก็ต้องมีคน ปชป.จับกับขั้วพลังประชารัฐ,เช่นเดียวกับสถานการณ์ของค่ายภูมิใจไทย ที่นายอนุทินยอมรับสภาพโอดโอยเลยว่า หนักใจกับสถานการณ์กดดันให้เลือก 2 ฝั่ง คือ ประชาธิปไตยกับสืบทอดอำนาจ แต่ทั้งนี้ทั้งนั้น จะตัดสินใจบนพื้นฐานคะแนนเสียงประชาชนที่เลือกมา,เสี่ยหนู ขอรอตัดสินใจ ในการประชุมพรรควันที่ 20 พฤษภาคม,และในอารมณ์ที่เซียนการเมืองได้ยินเสียง เขี้ยว เกี่ยวกันดังลั่น กับจังหวะที่พรรคประชาธิปัตย์ภายใต้การนำของนายจุรินทร์ได้ลากวันตัดสินใจร่วมรัฐบาลกับพลังประชารัฐออกไปเป็นวันที่ 22 พฤษภาคม หลังคิวฟันธงของทีมนายอนุทิน 2 วัน จากแต่เดิมที่เก็งกันว่าจะรู้คำตอบในวันเลือกหัวหน้าพรรคคนใหม่,ประชาธิปัตย์กับภูมิใจไทย ดึงเช็ง ลากเกมชิงเหลี่ยม หงายไพ่,ท่ามกลางกระแสการต่อรองเข้มข้น ภูมิใจไทยปักหมุดเก้าอี้หุ้มทองฝังเพชร กระทรวงคมนาคม แต่พลังประชารัฐจำเป็นต้องล็อกไว้เพื่อความปลอดภัยกับภาพโปร่งใสของ ลุงตู่ ขณะที่ประชาธิปัตย์ก็อยากได้เบอร์หนึ่งฝ่ายนิติบัญญัติ ขอเก้าอี้ประธานสภาผู้แทนฯ แต่พลังประชารัฐไม่ไว้ใจกลัวโดนดัดหลังเกมสภา,มันคือเงื่อนไขต่อรองที่แฝงอยู่กับข้ออ้าง หลักการ,ภูมิใจไทย-ประชาธิปัตย์ ใคร หงายไพ่ หลังสุด ย่อมมีโอกาส ปั่นราคาต่อรองนาทีสุดท้าย,แต่นั่นก็ต้องไม่ลืมว่า ลุงตู่ คือคนถือ ไพ่ใบสุดท้าย ตัวจริง ถ้าโดนต่อรองมาก อารมณ์ทหารไม่ชอบโดนนักการเมืองขี่คอ ไม่เสี่ยงพายเรือให้เสือหิว เสือโหย ในห้วงการเมืองเปลี่ยนผ่าน ต้องระวัง มุมสูง ให้ดี,ยอมเป็นรัฐบาลเสียงข้างน้อย ลากเกมไป ยุบสภา,ในอาการที่นักเลือกตั้งยังไม่หายเหนื่อย โรงพิมพ์แบงก์เครื่องยังไม่หายร้อน,ถึงตอนนั้น อาจมี งูเห่า แบบเหมาทั้งพรรค.,ทีมการเมือง
ตามปฏิทินย่างเข้าสู่กลางเดือนพฤษภาคม สถานการณ์การเลือกตั้งคืบหน้าไปถึงขั้นตอนประกาศพระราชกฤษฎีกาเปิดสมัยประชุมรัฐสภาตั้งแต่วันที่ 22 พฤษภาคม 2562 เป็นต้นไป
ประยุทธ์ จันทร์โอชา,จุรินทร์ ลักษณวิศิษฎ์,อนุทิน ชาญวีรกูล,วิเคราะห์การเมือง,ทีมการเมือง,ข่าวทั่วไป